إسحاق نيوتن (تزاد ف 25 دجنبر 1642 - مات ف 20 مارس 1727) هو عالم نݣليزي من أكبر لعلما لي عطاو ف لماط ؤ لفيزيك ؤ من بين رّموز د ثّورة لعلمية. نيوتن كان رئيس ديال لجمعية لملكية لبريطانية ؤ كان عضو ف لبرلمان د نݣليز، نيوتن كتب لكتاب ديالو "لأصول د لماط ف لفلسفة ديال طّبيعة"، عام 1687، لي كيهضر علا لميكانيك كلاسيك، نيوتن عطى حتا ف ضومين د لبصريات، ؤ هو (معا لايبنيتز) لي حط لباز د تّفاضل ؤ تّكامل. تزاد نيوتن ف 25 دجنبر 1642 ف وولسثورپ-حدا-كلوستروورث، ف إقليم لينكونشير ف نݣليز، من بعد ما مات باه ب شي تلت شهور، ولي كان كيخدم فلاح و حتا باه سمو إسحاق نيوتن. فاش عمل إسحاق 13 عام، تزوجت لم ديالو ب راجل أخور و خلاتو معا جداتو تربيه لي كان إسما مارݣريت آيسكوف. بسباب هادشي إسحاق مكانش كيبغي لم ديالو ف ديك لوقيتة. منين كان عندو 12 عام تال 17 عام كان كيقرا ف مدرسة لماليك ف ݣرانتهام، و من بعد خرج منها ف أكتوبر 1659 و رجع بحالو ل لفيرما د وولسثورپ. بحيت لقا لم ديالو أرملة و لقاها كتخطط باش تخدمو فالفلاحة بحال لواليد ديالو.